钦定古今图书集成/历象汇编/庶征典/第186卷 > 王充论衡 > 《中书门下贺许州连理棠树表》权德舆
## 钦定古今图书集成/历象汇编/庶征典/第186卷 > 王充论衡 > 《中书门下贺许州连理棠树表》权德舆

臣某等言：今月中使某乙至，奉宣进止，示臣等许州
观察使上官说所奏许州长社县嘉禾乡合穗村连
理棠树一株者。谨按《孝经援神契》曰：“王者德及草木，
则木连理。”伏惟陛下圣泽元功，浃洽生类，故天休滋
至，地产交感。亭育变化，发为百祥。珍木敷荣，异根合
干。表兹植物，以瑞康时。况嘉禾名地，已同唐叔之献；
甘棠挺秀，宁比《召南》之什。芬芳连理，遐迩叶心。丛滋
庆祉，昭焕图籍。臣等谬参鼎饪，喜万恒情。无任欣忭
踊跃之至。谨奉表陈贺以闻。